CELEX: C2006/326/88
Language: fi
Date: 2006-12-30 00:00:00
Title: Asia C-457/06 P: Valitus, jonka Suomen tasavalta on tehnyt 16.11.2006 yhteisöjen ensimmäisen oikeusasteen tuomioistuimen 5.9.2006 asiassa T-350/05, Suomen tasavalta v. Euroopan yhteisöjen komissio, antamasta määräyksestä

30.12.2006   
            
            
               FI
            
            
               Euroopan unionin virallinen lehti
            
            
               C 326/43
            
         Valitus, jonka Suomen tasavalta on tehnyt 16.11.2006 yhteisöjen ensimmäisen oikeusasteen tuomioistuimen 5.9.2006 asiassa T-350/05, Suomen tasavalta v. Euroopan yhteisöjen komissio, antamasta määräyksestä
   (Asia C-457/06 P)
   (2006/C 326/88)
   Oikeudenkäyntikieli: suomi
   Asianosaiset
   
      Valittaja: Suomen tasavalta (asiamies: E. Bygglin)
   
      Muu osapuoli: Euroopan yhteisöjen komissio
   Vaatimukset
   
               —
            
            
               Yhteisöjen ensimmäisen oikeusasteen tuomioistuimen 5.9.2006 antama määräys asiassa T-350/05, Suomen tasavalta vastaan Euroopan yhteisöjen komissio, on kumottava ja Suomen EY 230 artiklan nojalla nostama kanne on otettava tutkittavaksi sekä pääasia on palautettava yhteisöjen ensimmäisen oikeusasteen tuomioistuimen käsiteltäväksi ja siellä on määrättävä, että komission on korvattava Suomelle myös valitusasian käsittelystä aiheutuneet oikeudenkäyntikulut.
            
         Oikeudelliset perusteet ja pääasialliset perustelut
   Suomi katsoo, että yhteisöjen ensimmäisen oikeusasteen tuomioistuin on määräyksellään rikkonut yhteisön oikeutta yhteisöjen tuomioistuimen perussäännön 58 artiklassa tarkoitetulla tavalla.
   Suomi katsoo, että yhteisöjen ensimmäisen oikeusasteen tuomioistuin on tehnyt oikeudellisen virheen katsoessaan, että komission riidanalainen päätös ei muodosta EY 230 artiklassa tarkoitettua valituskelpoista päätöstä.
   Suomen näkemyksen mukaan komission riidanalainen päätös muodostaa EY 230 artiklassa tarkoitetun valituskelpoisen päätöksen. Komissio on päätöksellään tosiasiassa evännyt Suomelta mahdollisuuden tehdä yhteisöjen tuomioistuimen oikeuskäytännössä tarkoitettu ehdollinen maksusuoritus.
   Riidanalaisella päätöksellä on siten EY 230 artiklan soveltamista koskevassa oikeuskäytännössä edellytetyllä tavalla Suomea sitovia oikeusvaikutuksia, jotka vaikuttavat Suomen etuihin ja muuttavat Suomen oikeusasemaa selvästi. Lisäksi riidanalainen päätös on aiheuttanut Suomelle oikeudenmenetyksen ja on siten selvästi Suomelle vastainen.
   Suomi katsoo, että yhteisöjen ensimmäisen oikeusasteen tuomioistuin on tehnyt asian arvioinnissa useita oikeudellisia virheitä ja päätynyt tämän vuoksi yhteisön oikeuden vastaiseen ratkaisuun.